
01. Văd lucruri care nu există



Nas Rece aleargă pe plajă.

Este chiar ea! E imposibil să mă-nșel! Și mare, și neagră din cap până-n picioare… are aceeași pată albă pe piept și aceeași privire mereu veselă.

Acum vânează valurile care vin și pleacă de pe nisip. Latră la ele! Mintea ei de câine nu poate pricepe care-i treaba cu acel munte de apă care tot vine și pleacă mereu.

Apoi renunță să le mai vâneze. Se întoarce spre mine și latră, aleargă ca o nebună spre noi și se oprește exact între mine și Eva.

Îi zâmbesc. Mi-a fost atât de dor de ea!

Vino aici, fato! Mi-ai lipsit! Vino!

Întind mâna, dar se ferește. Șade foarte aproape de piciorul Evei, dând ușurel din coadă. E prietenoasă. Coada ei șterge nisipul cu coada și aruncă fire de nisip în stânga și-n dreapta.

– Ce ai? întreabă Eva deodată. De ce te uiți la mine așa?

Tresar și o privesc, apoi îi răspund un pic stânjenit:

– Dar nu mă uitam la tine!

– Dar la cine?

– La... nimic.

– Aveai o privire de parcă urmăreai o nălucă. Ai ceva pe suflet? Ce te roade?

– Mă gândeam… dacă există sau nu un Rai al câinilor, îi răspund, silindu-mă să zâmbesc. Mi s-a părut chiar acum că o văd pe Nas Rece bântuind plaja.

Eva își așază mâna pe umărul meu și palma ei are zeci de fire de nisip. Îi zâmbesc! Suntem doar noi. Nu e niciun câine aici, doar plaja asta pustie și muntele de apă, care tot vine și pleacă.

– Am impresia că încep să mă prostesc, șoptesc. Văd lucruri care nu există.

– Da, cu siguranță că există un Rai al câinilor! murmură ea, dând înțelegător din cap. Iar dacă nu există, ar trebui inventat!

– Era doar un câine! spun încruntat. Un câine este… un câine, un animal. E un fel de computer făcut din carne și sânge, programat să-și iubească stăpânul. Indiferent pe ce tastă apeși, primești mereu același răspuns: dragoste.

Îl iubești? Te iubește. Nu-l iubești? Tot te iubește. Îl bați, îl înjuri? Te iubește. Îl abandonezi? Te iubește. Îl omori? Te iubește până la ultima suflare.

Carne, oase și… dragoste!

Să știi că… moartea lui Nas Rece m-a învățat o lecție foarte importantă: suferința cuiva nu folosește la nimic… nimănui, nici celui care suferă, nici celui care provoacă suferința.

Suferința nu te înalță, suferința nu te curăță de păcate și nu dă norii la o parte, ca să-L vezi pe Dumnezeu.

Suferința înseamnă doar vaiete, mizerie și lacrimi.

Suferința nu aduce nici bucurie, nici avantaje.

Dacă cineva te-a făcut să suferi, n-ai să-ți speli suferința făcându-l pe el să sufere și mai tare. Asta va aduce doar... și mai multă suferință.

Eva cască și se întinde, apoi spune cu un aer plictisit:

– Și ce-i cu asta? A predicat-o și Iisus acum două mii de ani, înainte de a-L sui pe cruce, iar înaintea Lui au mai spus-o și alții. Mare scofală! Oh, ce descoperire ai făcut, Tiberiu! Ce să-ți spun... felicitări! Ai descoperit pe unde se bagă ața în ac! Chiar a trebuit să trăiești patruzeci de ani și să-ți moară câinele ca să ajungi la concluzia asta? Da, suferința este inutilă. Asta o știe toată lumea.

– Eu unul n-o știam! Îl așteptam pe senatorul David să se întoarcă din Spania și-mi tot făceam planuri când deodată – Bang! – a trebuit să-mi omor câinele. Asta mi-a deschis ochii și… așa am ajuns la concluzia că suferința nu era un lucru bun.

– Și ți-ai zis că, dacă-l vei face pe omul acela să sufere, va fi inutil? întreabă Eva amuzată. Prostii! Eu cred că Tabita ta avea dreptate, iar tu te înșelai. Tipul își merita soarta! Voiai să-i faci dreptate Tabitei, dar și ție, nu?

– Asta era ideea! Ea voia dreptate, însă eu începusem să am îndoieli. Dreptatea ei mirosea a răzbunare, iar Dumnezeu o spusese foarte clar: „Răzbunarea este a Mea!”

Degetele mici ale Evei se strâng ușor peste ale mele.

– Uneori răzbunarea este bună, șoptește ea, privind valurile. Îți poate aduce alinare. Uneori suferința celui care te-a făcut să suferi readuce… un echilibru. Mai ales atunci când te uiți în ochii lui în timp ce-și dă ultima suflare. Oh, da, trebuie să te uiți în ochii lui și să-l ții de mână.

– Poftim? o întreb cu gura căscată.

– O fi răzbunarea a lui Dumnezeu, dar nu uita că și noi, cu toții suntem instrumentele Lui. Prin noi își face El lucrarea. N-ai zis tu că există un echilibru în Univers și că orice monedă are și avers, și revers? Nu ziceai că trebuie să experimentezi Răul, ca să poți recunoaște Binele?

– Ba da, dar… alea erau doar niște teorii!

Îmi retrag ușor degetele dintre ale ei. Degetele mele sunt ude. Ca niciodată, palma Evei este transpirată și degetele ei sunt reci.

Privesc spre cer și abia acum observ că Soarele s-a ascuns după un nor. E un nor pufos, singurul nor de pe cer. Tușesc și mă uit pe furiș la Eva. Stă exact în aceeași poziție, nemișcată. Degetele ei sunt tot acolo. Nisipul s-a lipit de ele.

– Ce-i cu tine, fato? De ce te uiți așa în zare? Ai o privire...

– Ciudată? murmură ea aproape fără să-și miște buzele.

– Da!

– Cred că încep să mă prostesc la fel ca tine, răspunde fata fără să-și întoarcă capul. Acum văd și eu lucruri care nu există.

– Dar ce-i cu tâmpeniile pe care mi le-ai îndrugat despre răzbunare și despre privit în ochii celuilalt? întreb enervat. Îți bați joc de mine?

– Poate că sunt doar teorii, așa cum ai spus! răspunde ea râzând. De fapt, ai ghicit, îmi bat joc de tine. Apropo… crezi că există și un Rai al pisicilor?

Încep să mă relaxez. Deci asta era, povestea mea i-a amintit de pisica ei. Mă întorc spre ea și o cuprind în brațe cu blândețe, apoi o sărut pe tâmplă și-i mângâi părul.

– Nemțoaică afurisită! șoptesc. Habar n-ai cât de tare m-ai speriat. Pentru o secundă, chiar am crezut că ai omorât pe cineva.

– Te-ai speriat tare? întreabă ea, zâmbind cu jumătate de gură.

– M-am îngrozit! Acum însă, înțeleg totul. Cândva ți-ai eutanasiat pisica, iar eu ți-am adus aminte de asta. Asta era, da?

– Da!

– Ce avea pisica ta? Era bătrână? Bolnavă, poate? Cum a murit?

– Nici măcar n-a avut timp să-și dea seama că moare! răspunde Eva, ridicând din umeri. Și nu era vorba de o pisică, ci de un motan. Unul sănătos și tânăr! Foarte gras și cât se putea de viu. Însă eu suferisem, iar suferința cere suferință, așa că l-am luat de picioare și l-am izbit cu capul de perete până când am văzut stropi de sânge. Moartea lui mi-a adus alinare!

Mă îndepărtez de Eva și o privesc uimit.

– De ce? îngaim. De ce ar face cineva așa ceva?

– Aparținea cuiva care mă făcuse să sufăr mult și atunci când cineva te face să suferi, vrei… răzbunare! Tabita ta nu se înșela câtuși de puțin! Tu erai cel care se înșela! Uneori, răul este singurul lucru bun de făcut!

Mă ridic buimac în picioare și o întreb cu o voce răgușită:

– Cine ești? Satana?

Își dă capul pe spate și se uită la mine cu o față de ceară. Niciun mușchi nu se mișcă pe fața ei.

– Dacă suntem instrumentele lui Dumnezeu, șoptește ea, putem fi la fel de bine și instrumentele Satanei. Amintește-ți tot ce mi-ai spus: moneda are două fețe. Și Dumnezeu, și Satana lucrează prin noi. Omul este doar o monedă mică cu avers și revers. Dar ce ai? De ce mă privești așa?

– Este ceva adevărat din tot ce mi-ai povestit adineaori? o întreb cu răceală.

– Nu! Îmi băteam joc de tine.

– Minți!

– Bine! Atunci... tot ce ți-am spus este adevărat.

– E adevărat sau nu? țip, bătând cu piciorul în nisip.

– Alege tu o variantă.

– Nu-i adevărat!

– Atunci, nu-i adevărat! zâmbește ea. De ce stai în picioare? Așază-te!

– Nu mai am chef să mă așez, mârâi. Și… nu-mi plac glumele tale, Eva!

– Poți să-mi spui Satana, șoptește ea rânjind.

– Am zis că nu-mi plac glumele tale! urlu. Încetează odată!

– Dar eu chiar sunt Satana! hohotește Eva, întinzându-se pe spate pe nisip. M-ai descoperit!



* * *



Spre seară îi aud pașii apropiindu-se. Nisipul e fin, dar pașii ei se disting clar.

– Ei, ți-a mai trecut supărarea? mă întreabă, așezându-se lângă mine.

Nu scot niciun cuvânt. Nici măcar nu privesc în direcția ei.

– Îți trece cam greu, așa-i? face ea, dându-mi un ghiont în coaste. De fapt, nu mai contează, mi-am dat seama demult că ești ranchiunos. Ghinionul meu! Deci, până la urmă, l-ai omorât pe senatorul tău sau nu?

Încleștez fălcile și mă uit în altă parte.

– Acum nu mai vrei nici să vorbești cu mine? întreabă Eva, luându-mi mâna. Nu fi copil! Îți jur că nu sunt Satana! De fapt, Satana nici măcar nu există. E doar un mit.

– Deci nu ești! răsuflu ușurat.

– Bineînțeles că nu! Îți dau și în scris, dacă vrei! Ce te-ai speriat așa? Sunt Eva și atât! șuieră ea, întorcând brusc capul spre mine.

Tresar. Proaste glume mai face!

– Ești nebună! mormăi supărat. Și nu mă mai lua de mână. Îți interzic să mă atingi, auzi?!

– Sunt doar Eva, spune ea serioasă. Eva ta! Uită-te la mine! Hai, întoarce capul!

Mă uit. Ochii îi scânteiază. Luna se reflectă în ei.

– Nu te mai recunosc, femeie! murmur trist. Sau... mă rog, ce ești! Poate femeie! Nu știu absolut nimic despre tine. Oricum, eu nu mai am nicio Evă! S-a terminat! Nu-mi plac deloc glumele tale. Mă sperie! În seara asta să nu te mai apropii de mine.

Mă ridic de pe nisip și plec.

– Altfel ce?

Nu-i răspund, dar în sinea mea știu foarte bine că dacă ființa asta se mai atinge o singură dată de mine, o să fie prima femeie pe care am s-o pocnesc. Mi-e frică de ea. Nu-mi mai place deloc prezența ei. Trebuie să mă îndepărtez.

– Sunt Satana, se aude de undeva, din întuneric, vocea ei, iar tu n-ai să mai pleci niciodată de pe insula asta, Tiberiu! Ești condamnat pe vecie pentru că ai omorât un câine. Ha, ha, ha! Ești un păcătos și ai să suferi! Ha, ha! O să rămâi veșnic aici, pe insulă doar cu mine și o să-mi povestești viața ta până la capăt! Aici e iadul tău personal. O să-mi spui totul iar și iar… de acum și până în vecii vecilor! E un coșmar!

– Termin-o! urlu.

– Crezi că scapi de mine atât de ușor? Ha, ha! Dacă tu crezi asta, ești tare prostuț. La noapte o să vin și-o să-ți iau sufletul! Să nu adormi, auzi? Să stai de pază!

Nu mai am puterea s-o ascult. Pășesc! Capul a început să mă doară îngrozitor.

E o noapte cu lună plină și toate stelele sclipesc pe cer. Valurile par luminate pe dinăuntru și sunt mai înspumate ca oricând. Pășesc în valuri. Trebuie să merg înainte! Mereu înainte.

Apa crește de la genunchi până la mijloc, apoi se afundă și pieptul. Mă doare capul de înnebunesc, dar știu bine că trebuie să pășesc înainte. În momentul în care n-o să mai simt fundul apei sub picioare, o să înot departe, tot înainte. O s-o fac până când o să mă lase puterile, iar mai departe… doar suferință. Fie! Accept! Ar fi trebuit s-o fac mai demult!

– Sie werden eine große Überraschung haben!1

Acum vocea se aude chiar în spatele meu, foarte aproape.

O simt în ceafă!





02. Zeamă pentru cai



– Bună! Ce mai faci?

– Cine-i la telefon?

– Cum adică „cine-i la telefon”? am întrebat-o, râzând. Eu, desigur! Mi s-a schimbat chiar atât de mult vocea? Țigările, deh!

– Dumnezeule! Nu-mi vine să cred că ai tupeul să mă suni după atâția ani. Ce vrei?

– Nimic, dragă! Voiam doar să văd cum o mai duci. Ce ți se pare atât de deplasat?

– Da, te-a apucat așa deodată dorul de mine! a răspuns ea, oftând. Sunt bine, mulțumesc!

– Soțul tău? Fetițele? Sunteți bine cu toții?

– Da, mulțumesc, suntem bine! Dar tu ești bine, Tiberiu? Ești fericit?

– Nu, nu-s bine! Nu-s fericit, dar mulțumesc, totuși, de întrebare.

– Ascultă... dacă este vorba despre procesul tău, să știi că eu una n-am avut niciun amestec. Absolut niciunul! Colegul meu a făcut exact ceea ce trebuia să facă și… eu n-am avut nicio treabă cu…

– Care coleg? Ești șefa lui! În fine… acum chiar că nu mai contează! Știu deja că omul a făcut doar ceea ce trebuia să facă. A aplicat legea punct cu punct, nimic de zis! Legea aceea care este făcută ca să-i apere pe cei grași și bogați. Eu unul sunt slab și sărac, așa că era firesc să pierd.

– Tiberiu...

– Hai, las-o baltă! Vrei, poate, să spui că n-am dreptate? O știi și tu și o știu și eu: Justiția este doar o curvă lacomă, nu-i așa, doamna judecător-șef? Apropo, care mai e prețul dreptății pe ziua de azi? N-am mai intrat de mult pe site-ul Ministerului Justiției.

– Ai trăit ani de zile cu mine și poți să insinuezi... așa ceva? m-a întrebat ea cu o voce tremurândă. Atunci, află că ai trăit cu mine degeaba! Te-ai așteptat să fac presiuni asupra colegului meu? Înseamnă că nu mă cunoști!

– Ba da, dragă, te cunosc, stai liniștită! Știu foarte bine cu cine vorbesc! M-am simțit minunat când te-am văzut pe holurile tribunalului uitându-te la mine ca la un căcat cu ochi. Sau când te-am văzut îmbrăcată în haina neagră a legii, mergând braț la braț cu „colegul” tău și șușotind. Da, te-am văzut, nu nega! Te-am văzut cu ochii mei! Ce-i șopteai la ureche? Despre mine vorbeați, sunt convins! Îi spuneai că…

– Stop! Ajunge! Justiția se face cu probe, cu dovezi și cu martori. Dacă le aveai...

– Grasă împuțită! Le aveam! Dreptatea era de partea mea!

– Chiar nu sunt obligată să ascult așa ceva!

– În schimb, eu sunt obligat să rămân fără casă și fără pământ ca să îngraș niște… grași. Sunt obligat să plătesc daune unor umflați care învârt milioane. Cum vine asta: am dreptate, dar de fapt n-am dreptate, că nu mai înțeleg nimic! Am sau n-am? Vorbește, graso!

– O să închid telefonul chiar acum!

– De ce, dragă? Nu era nicio amenințare! Tot ce ți-am zis până acum este purul adevăr: chiar ești grasă și chiar ești împuțită. Și bogată pe deasupra! La naiba, am uitat de asta! Corb la corb nu-și scoate ochii!

– Legea este lege! a țipat ea. Punct!

– Da, așa-i! O simt pe pielea mea, scroafo!

– Te-am iubit, nemernicule! Nu merit să-mi vorbești așa! Nu merit să fiu jignită!

– Mă mai iubești și acum?

– Nu! Acum îmi iubesc soțul și fetițele.

– Foarte bine, așa și trebuie! Sincer să fiu, eu nu te-am iubit niciodată!

– Știu, nemernicule! Știam! Uită numărul meu de telefon! Dacă mă mai su…

– Deja l-am uitat și te-am uitat și pe tine. Mi-e silă că te-am cunoscut și e o rușine că ai ajuns judecător-șef! Ai tocit degeaba toate cărțile tale de Drept! La ce ți-au folosit, la ce bun că știi toate legile, dacă ai ajuns să te vinzi ca o curvă? Cândva erai o fată cinstită, dar acum… nu mai am habar cu cine stau de vorbă. Cine ești? Ce ești? Alo? Alo! Fir-ai a dracului, Laura!



* * *



– Bună! Ce mai faci?

– Ce-i cu tine? Ce s-a întâmplat?

– Nimic! Simțeam nevoia să te sun, atâta tot! Nu de aia mi-ai cumpărat telefonul?

– Ba da, dar… spune repede ce ai de zis, că am treabă!

– Ce-ți mai fac nebunii?

– Sunt cuminți.

– Ăăă... ce-ai mâncat azi?

– CE DOREȘTI?

Am oftat și m-am uitat la o icoană de pe perete. Tabita folosea din nou FORȚA.

– Voiam doar să te întreb dacă ești sută la sută sigură că mai vrei dreptate.

– Noi acum vorbim la telefon, nu-i așa? a mârâit Tabita. N-ai vrea, poate, să discutăm chestiunile astea acasă?

– Nu! Vreau acum! Ce dacă vorbim la telefon? Deci… vrei dreptate sau nu mai vrei?

– Da, vreau!

– Bine! Te întrebam asta pentru că… bunul nostru prieten s-a întors în țară mai devreme decât era planificat. Acum este acasă! Este bine! Este… sănătos!

– Am înțeles.

– Ia-ți tot concediul, Tabita! Câte zile ți-au mai rămas?

– Vreo optsprezece.

– Perfect! Ia-le pe toate și du-te în vizită la verișoara ta. Rudele contează!

La celălalt capăt al firului s-a așternut tăcerea.

– Bine! a spus ea într-un târziu. O să fac o cerere chiar azi pentru tot concediul, dar o să mi-l petrec acasă.

– Nu, dragă! N-ai înțeles! Nu vei fi acasă în următoarele optsprezece zile.

– O să fiu acasă.

– Ascultă, fă! am țipat. Cine poartă pantalonii în casa asta? Tu sau eu? Pari cam nehotărâtă.

– Amândoi, a spus Tabita foarte liniștită.

– Asta cam așa-i, am confirmat trist. Întotdeauna am avut ciudata senzație că trăiesc într-un cuplu de homosexuali; niciodată n-am știut cu exactitate cine se află deasupra. Bine, iubirea mea, atunci o să-ți explic în termeni și mai simpli, ca să mă înțelegi: timp de optsprezece zile o să porți dracului fustă, altfel… renunțăm!

– Mai vorbim acasă.

– Nu, n-o să fiu acasă! Sau faci ca mine, sau deloc! O să ai parte de tot ceea ce-ți dorești, dar eu să mă ocup de asta, doar eu! Tu ai să fii fetiță cuminte și ai să te duci să-i faci o vizită scumpei noastre verișoare! Acum te las! Am treabă.

– Ce treabă?

– Trebuie să sap o groapă.

– Unde?

– Pe ogor, la vreo cincizeci de metri de casă.

– Fă-o un pic mai adâncă.

– Lasă, nu mă învăța tu pe mine despre gropi, da? Toată viața mea am săpat gropi. În seara asta, când o să ieși din tură, te rog să pleci direct la gară, să te sui în tren și să mergi la verișoara! Altfel o să fac groapa și mai adâncă!

– Tiberiu... ai grijă de tine zilele astea, cât lipsesc.

– Da, dragă, o să am! De fapt, poate n-o să fie nevoie chiar de optzprezece zile.

– Câte or fi, dar ai grijă. Te iubesc!

– Și eu te iubesc, căprioara mea! Mult de tot! O să ți-o dovedesc! Pa!



* * *



– Bună ziua! Ce mai faceți?

– Bine fac, stimabile! Dar tu ce mai faci?

– Ei, așa și așa! Sunt un pic trist. De fapt… adevărul este că sunt trist rău de tot!

– Atunci ai format greșit numărul. Mai uită-te încă o dată în Pagini Aurii. Ceea ce cauți tu se găsește la rubrica „Cabinete Psihologice”. Aici este doar un cabinet de medicină veterinară. Încă!

– Ba nu, domnule doctor! Am nimerit foarte bine.

– Înseamnă că vorbesc cu un animal. De fapt, n-ar fi o premieră.

– Sunt tipul cu cățeaua.

– Care cățea?

– Aceea care nu voia să adoarmă. Eutanasiata!

– Aha, îmi amintesc de tine!

– Îmi pare rău că n-ați vrut să vă plătesc. Pot să trec acum pe la dumneavoastră?

– Nu vreau bani, domnule! a spus el pe un ton plictisit. De ce mă freci la cap? Doar ți-am zis foarte clar! Nu trebuie să-mi dai nimic.

– De acord! Dar trebuie să-mi dați dumneavoastră ceva.

– Zău? Ce anume?

– Sticluța aceea verde cu anestezic pentru cai.

– Oh! N-am știut că ai și un cal. Ce rasă este? Ce s-a întâmplat? Cât de mare e calul?

– Cred că are vreo 65 de kilograme.

– Ce bancuri sunt astea?

– M-ați prins! Nu am niciun cal.

– Atunci la ce-ți trebuie sticluța cea verde?

– Păi, nu v-am spus? Nu cu asta am început conversația? Am zis că „sunt un pic trist”.

S-a așternut tăcerea. Într-un târziu, tipul a spus:

– Poate că ar trebui totuși să vizitezi un psiholog.

– Am vizitat destui! i-am răspuns râzând.

– Ăăă... atunci un psihiatru.

– S-a rezolvat și asta.

– Dar o internare? Ce zici? O internare te-ar ajuta, crede-mă. Viața e frumoasă. Pe la biserică ai fost?

– Vreau doar atât: afurisita de sticluță verde! am spus iritat. Am deja destule internări. Am jurat că nu mă mai internez în viața mea. Iar la biserică nu mai merg. La mine nu funcționează. Sunt imun la mirosul de tămâie.

Tipul a oftat.

– Pastile iei?

– Zilnic! De toate culorile.

– Ciudat, a mormăit el. Păreai un tip relativ normal.

– Mulțumesc, domnule doctor! Deci? Să vin sau… să nu vin?

– Lasă-mă un pic să mă gândesc.

– Numai să nu vă gândiți să chemați poliția.

– Mi-a trecut o secundă prin minte, dar, de obicei, poliția întristează și mai tare oamenii. Deci... fără poliție.

– Mulțumesc!

– Cu clisme și cu post negru n-ai încercat, nu-i așa?

Am simțit că încep să mă enervez.

– Vă bateți joc de mine?

– Nu!

– Vreau doar 20 de mililitri din afurisita aceea de zeamă pentru cai! am spus, strângând telefonul în mână. Îmi trebuie neapărat! Am de rezolvat o treabă! Ce atâta vorbărie?

– Bine! a spus calm omul. Cine sunt eu ca să stau în calea fericirii tale? Poți veni liniștit, stimabile! O să-ți dau toată sticla. Poate mai ai și un prieten!

Și a închis.

„Gura nebunului adevăr grăiește! mi-am spus în timp ce-mi căutam cheile de la mașină. Chiar am un prieten! E drept, încă nu știe că mi-e prieten, dar în maxim optsprezece zile o să afle!”



03. God Thunder 1600



Izbesc cu putere capul peștelui de piatră. O dată. Încă o dată.

– Gata, lasă-l! spune Eva. E mort.

– Dă-mi-l și pe celălalt, spun supărat.

Creierul unui pește nu rezistă la mai mult de două bușituri. Piatra e tare, iar eu lovesc cu sete.

– Dă-i încoace, ca să-i curăț de solzi! se oferă Eva amabilă.

De când trăim aici, a devenit specialistă în curățatul solzilor.

– Nu-i nevoie! pufnesc supărat. Pot să-i curăț și eu, nu te băga! Sunt peștii mei! De mâncat, o să-i mâncăm împreună, dar nu uita că eu i-am prins.

– Desigur! mă aprobă ea. Tu porți pantaloni pe insula asta. De ce ești nervos? Pentru că încerc să te ajut?

Renunț! Mă așez în fund, pe nisip și-i întind peștele. Degetele Evei se mișcă repede și precis. Cuțitul Mastercard s-a tocit nițel, dar încă își mai face treaba.

– Nu aprinzi focul? întreabă ea fără să mă privească.

– Nu!

– Îi mâncăm cruzi? Nu-i nimic, sunt buni și cruzi! spune ea ridicând din umeri. Pe vremea când eram studentă în Marburg mâncam cel mai delicios sushi la un mic restaurant de pe...

– Mă doare în cot!

Se oprește din curățat și se uită la mine, apoi oftează și murmură:

– Ce ai, tot nu ți-a trecut? Doar mi-am cerut scuze, nu? A fost doar o glumă proastă.

– Mi-a trecut! mârâi eu. Nu-s supărat, știu bine că nu ești Satana.

– Atunci ce tot ai?

Mă scarpin în cap și încerc să-mi caut cuvintele. La naiba, n-am avut niciodată părul atât de lung! Și nici barba.

– Arăți ca un sălbatic! spune zâmbind Eva. Oricum, nu-ți stă bine cu barbă.

Mda, știam eu! Bănuiam că poate să-mi ghicească gândurile!

– Ascultă, Eva! spun, privind-o în ochi. Eu nu înțeleg o treabă. Cum de este posibil ca cineva să înoate timp de o jumătate de oră și să lase o insulă departe în urma lui, iar apoi să ajungă... tot pe insulă?

– Care jumătate de oră?

– Mă rog, cât o fi fost! Un sfert de oră! Dar, totuși… cum vine asta? Ce-i asta? Cum se explică?

– Te-ai rătăcit, spune Eva, privindu-mă cu milă. Era întuneric și ai înotat în cerc.

– Nu m-am rătăcit deloc! Era lună plină, erau stele luminoase pe cer. Am înotat tot timpul în linie dreaptă.

– Iar acum îți pare rău că ai ajuns înapoi teafăr și nevătămat! pufnește ea. Îți pare atât de rău că m-ai regăsit și ți-e atât de ciudă că ești viu, încât ai să-mi lași mie amândoi peștii ca să-i mănânc, nu-i așa? Ce-i cu tine? Chiar nu te bucuri deloc că ești viu?

– Ba da, mă bucur, spun repede, dar mă întrebam...

– Îți pui prea multe întrebări! izbucnește Eva nervoasă. Mi-e foame! Ai de gând să faci focul sau îi mâncăm cruzi?

– Fac focul! Dar de mâncat o să-i mănânci singură pe amândoi. Nu știu ce-i cu mine, dar nu mi-e foame deloc.

– Mie mi-e atât de foame încât te-aș mânca chiar și pe tine! spune fata, mușcând o bucățică din peștele crud. Ai verificat cu atenție fiecare capcană?

– Da, le-am verificat! Nu erau decât ăștia! Mănâncă-i sănătoasă!



* * *



ZIUA 1

Am făcut câteva mișcări, apoi mi-am masat umerii. Îmi înțepeniseră și picioarele, și brațele. Nasoală situație! Stăteam de ore în șir în mașină, dar afurisitul de senator părea decis să-și petreacă toată noaptea în rahatul acela de restaurant. Dimineața și-o petrecuse în sala de ședințe a Parlamentului. Cine știe ce legi se dezbătuseră în ziua aceea... Probabil discutaseră ce taxe noi să mai inventeze!

Pe la ora 15, când ieșise, îl recunoscusem imediat. Avea același zâmbet frumos ca în afișele electorale.

„Ce-i al lui, e al lui! îmi zisesem cătrănit. Chiar are un zâmbet frumos! Cum să nu-l votezi?”

Apoi plecase la sediul partidului său. Curtea era largă, iar mașinile intrau și ieșeau.

Mașina mea rămăsese la vreo cinzeci de metri de poartă, parcată regulamentar. Rablele nu aveau ce să caute prin zona aceea. Nu voiam să bat la ochi! Filajul meu s-ar fi terminat înainte de a începe cu adevărat. Trebuia să fiu mereu prudent și să rămân în gardă tot timpul!

Am luat de pe bancheta din spate o sticlă de plastic goală și m-am pișat privind pe furiș în stânga și-n dreapta, după care mi-am aprins o țigară și am așteptat cu răbdare. Și am tot așteptat. Toată povestea asta durase până pe la ora 20.

Apoi omul meu ieșise însoțit de niște ștabi din partidul lui. Au plecat împreună la un restaurant de la marginea orașului. Pur si simplu îmi făcea în ciudă! De ce nu voia să plece acasă ca să aflu și eu unde locuiește?

M-am uitat oftând la ceas și am simțit brusc că îmi urăsc viața. Mai era un pic și se făcea ora 2 dimineața, iar tipul acela se distra și dădea peste cap pahar după pahar în timp ce eu stăteam înghesuit în mașină ca un șoarece. Mi-am masat și genunchii. Înțepenisem rău de tot.

„Ăsta nu-i normal! mi-am spus aproape plângând. N-ai și tu o casă, măi David? Nu te duci și tu să dai cu aspiratorul? Mai gătești ceva, te duci în curte și-ți bați covoarele... Ești dependent de serviciu? Mănânci numai pe fugă? Prea te sacrifici pentru țară, zău așa! Du-te, omule, acasă și culcă-te sau fă-ți o supă! Sau uită-te la un documentar de pe Discovery! Oamenii normali nu stau prin restaurante după miezul nopții. Te chinui și tu și mă chinui și pe mine... Hai, fii băiat bun și du-te odată acasă! Vreau să văd unde locuiești! Vreau să ne împrietenim!”



* * *



ZIUA a 2-a

Pe la 3 dimineața am constatat că rămăsesem fără țigari. Am cules toate chiștoacele de pe podea și m-am apucat să meșteresc din ele ceva fumabil. A ieșit un fel de trabuc grețos.

La ora 3 și 11 minute l-am aruncat. Senatorul David tocmai ieșise! A mai discutat vreo două minute cu un lingău de-ai lui, apoi s-a suit clătinându-se în mașină și a demarat în trombă.

Mi-a fost  destul de greu să mă țin după el. Orașul era pustiu, circulația pe străzi aproape inexistentă… Am lăsat o distanță rezonabilă între mașina mea și a lui.

Locuia într-o zonă rezidențială, un fel de complex de vile. A lui era micuță și modestă. Nici mașina pe care o conducea nu era prea bătătoare la ochi. Părea un om modest cu un trai modest, o vilă modestă… și o mașină modestă. Și un zâmbet de milioane! De 18 milioane de dolari. Sau euro? Nu mai țineam minte.

„Cred că dolari! mi-am spus în timp ce-l priveam pe David coborând din mașină.”

Nici măcar nu s-a obosit să-și bage mașina în curte. A descuiat portița, apoi ușa de la intrare și s-a făcut nevăzut.

Am pornit mașina și am înaintat lent. Lumina s-a aprins la unul dintre geamuri. M-am uitat la numărul casei. Numele străzii îl văzusem deja. Apoi am observat ceva care m-a făcut să tresar: fiecare colț al vilei era dotat cu sisteme de supraveghere video. Camerele video erau micuțe, dar erau.

Am oftat și am călcat accelerația. Trebuia să ajung și eu acasă; aveam nevoie de somn. O minte fără somn nu-i o minte limpede.

Acum, că știam unde locuiește prietenul meu, puteam să mă culc și să dorm liniștit câteva ceasuri. Apoi urma să îmi fac o cafea. Și un plan!



* * *



ZIUA a 3-a

– Bună ziua, am mormăit.

– Bună ziua! mi-a răspuns tipul zâmbind. Cu ce vă putem fi de folos?

– Hmm, e complicat! am răspuns, privind rafturile. Iubita mea mă tot freacă la cap să... nu știu cum să vă explic. Cât costă cătușele acelea plușate?

– Am înțeles! a răspuns politicos vânzătorul. Iubita dumneavoastră vrea să vă condimentați un pic viața erotică. Nu e o rușine!

– Nu prea obișnuiesc să cumpăr jucării erotice, am spus simțind că roșesc, dar azi mi-am luat inima în dinți și m-am gândit să încerc, totuși. De fapt, ca să fiu sincer, acum vreo zece ani am mai fost la dumneavoastră și am cumpărat două vibratoare. Deci nu e prima oară!

– Cătușele plușate se vând doar la set.

– La set cu… ce?

– Cu bici și cu mască! Nu le putem vinde separat.

Am oftat.

– Bine. O să iau și biciul, și masca. Pot să mă uit puțintel la cătușe? Sunt rezistente?

– Sigur, poftiți! Sunt din oțel și sunt îmbrăcate în pluș. Sau… poate vreți cu blăniță?

– Dați-mi-le și pe acelea… cu blăniță. Hmm!

– Ce este?

– Par cam fragile! Și cam micuțe! Iubita mea are încheieturile mâinilor ceva mai...

– Fiți sincer! a spus tipul zâmbind mânzește. Iubita dumneavoastră este cumva... bărbat?

Am simțit că mă apucă durerea de cap și mi-am lăsat fruntea în jos, blestemându-mi soarta. Dar aveam nevoie de cătușele alea.

– Mda, e un pic bărbat! Are încheieturile groase. Niște cătușe ceva mai mari nu aveți?

– Ce culoare doriți să fie plușul? Avem pe negru, pe roz și pe roșu. E bine pe roz?

– Cătușele acelea îmbrăcate în piele neagră par exact ceea ce am eu nevoie! am spus, luminându-mă la față. Sunt mari! Pe alea le vreau! Trebuie să fie mari și rezistente.

– Ah, acelea? Nu vi le pot vinde decât împreună cu zgardă și cu lesă, a spus vânzătorul repede. Le mai vreți și pe cele roz cu bici și mască? Ah, uitam! Doriți și un vibrator anal?

„Fir-ar să fie! am gândit. Uite ce-am ajuns! Ah, David, David...”

Până la urmă, am plecat din magazin cu nasul în jos, dar cu două seturi de cătușe. Vibratorul anal nu l-am vrut. Nu făcea parte din planurile mele.



* * *



ZIUA a 4-a

– Bună ziua, am mormăit.

– Bună ziua! mi-a răspuns zâmbind vânzătorul. Cu ce vă putem fi de folos?

– Hmm, e complicat! am răspuns, privind rafturile. E prima oară când intru într-un astfel de magazin.

– Există o primă oară în toate! m-a încurajat vânzătorul. Spuneți-mi direct ce aveți nevoie și… vedem. Poate rezolvăm!

– Acum ceva timp, patru malaci m-au dus la groapa de gunoi și m-au bătut de mi-a sunat apa în cap, am spus oftând. De aia am venit aici, pentru că nu mai vreau să se repete incidentul! Vreau ceva… ca să mă apăr.

– Aveți dreptate! a răspuns vânzătorul. E foarte regretabil ce vi s-a întâmplat. Trăim într-o lume nebună! Ați fost la poliție?

– Nu! În schimb, am venit aici. Acesta e un magazin de arme și… păreți să aveți o ofertă destul de generoasă! am adăugat, privind distrat pistoalele și carabinele din vitrină.

– Doriți așadar o armă de foc. Aveți vreo preferință? Uitați, cred că am aici exact ceea ce vă trebuie?

– Ce-i aia?

– O pușcă marca Beretta cu două țevi și blocare pe lateral. E o armă ultra-puternică și foarte ușor de manevrat. Are țevile ghintuite și sistem de prindere pentru lunetă. Folosește muniție cu alice sau cu glonț, după preferință.

– Stop! am spus speriat. Am zis eu cumva că vreau să merg la vânătoare de mistreți? Am zis așa ceva? N-am zis! Vă rog, puneți pușca la loc în raft. Vreau ceva mai mic, ceva mai ușurel!

– Un revolver? Un pistol?

– Care-i diferența?

Tipul s-a uitat la mine și a oftat.

– Nu prea păreți familiarizat cu armele! a spus el compătimitor. Bine, o să vă vorbesc ca la un frate! Ăăă… lumea în care trăim este un loc dur, este o junglă... Ar trebui să fiți mai informat!

– Ar trebui, am spus rușinat. Ajutați-mă!

– O să vă ajut! Într-o lume normală, orice persoană ar trebui să poarte o armă de foc la ea! Chiar și copiii! Dar la noi în țară ni se pun mereu bețe în roate. E o rușine ce se întâmplă!

– Da! Armele sunt importante! am confirmat eu.

– Uitați cum o să facem! a spus el bătându-mă prietenos pe umăr. Iată! Această bijuterie este exact... ceea ce aveți nevoie.

– Ce-i ăsta?

– Un revolver, dar nu orice fel de revolver, a adăugat el mândru. E tatăl revolverelor! Ați auzit de marca Smith & Wesson?

– Nn… nu, n-am auzit.

– Acesta, stimate domn, este Modelul 500. Foloseşte cartuşe masive, marca Hornady 9249, și le aruncă spre ţintă cu o viteză de 576 de metri pe secundă. Știți ce înseamnă asta?

– Nu.

– Că are o putere imensă. Poate să pulverizeze chiar și un elefant.

– Zău?

– Da, da! Am asistat odată la un test pe o carcasă de porc. La ieșire, glontele a lăsat o gaură cât farfuria. Este exact ceea ce vă trebuie în viața de zi cu zi! Dacă îl cumpărați, n-o să mai aveți nevoie nici de poliție, nici de bodyguarzi!

– Hmm… Nu știu ce să spun.

– Oferta este limitată. N-am decât două bucăți. Luați-l pe ăsta și vă fac cadou și o vestă antiglonț. Poftim! Țineți-l un pic în mână. Strângeți-l! Nu-i așa că vă simțiti deja în siguranță?

– Oh, da! am exclamat. Dar e cam greu! Cât cântărește?

– Are peste două kilograme! Când o să trageți cu el, să-l țineți cu ambele mâini, altfel reculul vă aruncă în spate.

– Cât costă?

– Doar 1.499 de dolari. Dar merită! Facem actele? Aveți la dumneavoastră autorizația de la poliție?

– Ăăă… autorizația?

– Pentru cumpărarea de arme de foc. Dacă n-o aveți, nu-i nicio problemă! Mergeți la poliție și o s-o obțineți în maxim 30 de zile. Vă trebuie doar un act de identitate și un act medical din care să reiasă că nu aveți boli psihice. Dar cu siguranță că nu aveți probleme cu capul! Eu mă pricep la oameni, păreți un tip absolut normal!

– Mulțumesc!

– Doriți să vă dau adresa unui cabinet psihologic autorizat?

Am înapoiat cu părere de rău namila aceea de revolver. Păcat, chiar îmi plăcea! Dar eu nu aveam timp ca să aștept 30 de zile și… oricum nu aveam niciun chef să consult un „psiholog autorizat”.

– Păreți cam descurajat, a spus tipul. Așa, deodată? Ce s-a întâmplat?

– Nimic! Haideți să lăsăm deoparte armele de foc. Alea de acolo ce sunt?

– Sprayuri cu piper! De obicei, le cumpără femeile după ce sunt violate. Încap în poșetă.

Eu nu purtam poșetă și nici nu fusesem violat, așa că am cercetat în amănunt și celelalte rafturi.

– Dar astea ce sunt? am întrebat arătând cu degetul. Trebuie autorizație și pentru astea?

– Astea sunt dispozitive cu electroșocuri. Sunt „la liber”, nu-i nevoie de nicio autorizație!

– Deci nu-s mortale.

– Nu, nu sunt letale, dar pot să pună la pământ un tip de o sută de kilograme.

Am simțit dintr-odată că soarele răsărea și pe strada mea și am zâmbit larg.

– Ia te uită! am exclamat bucuros. Cum de nu m-am gândit la asta până acum? Funcționează cu baterii? Sunt încărcate?

– Da!

– Haideți să facem proba la unul dintre ele! am spus vesel.

– Vorbiți serios?

– Da, normal că vorbesc serios! Dumneavoastră, când mergeți la piață, ca să cumpărați struguri, nu gustați mai întâi marfa?

– Ba da, dar...

– Poftim! am întins mâna spre el. Luați drăcia aia din raft și atingeți-mă cu ea! Tipul s-a uitat lung la mine. Hai, curaj! am continuat zâmbind. Curentați-mă în palmă!

– Bine! a spus el, luând aparatul de pe raft.

Timpul s-a oprit în loc și creierul mi-a explodat în mii de bucăți. Apoi bucățile s-au transformat în stele căzătoare. Am deschis ochii și am privit tavanul, apoi am șoptit gemând:

– Superb! Nu contează cât costă. Îl cumpăr!

– Sunteți bine? m-a întrebat tipul, întinzându-mi mâna și ajutându-mă să mă ridic de pe gresia rece.

– Niciodată în viață nu m-am simțit mai bine! l-am asigurat eu. Cât curent a trecut prin mine?

– 800 de kilovolți! a răspuns, uitându-se cu atenție pe etichetă.

– Sadicul dracului! am țipat. Și nu puteai să mă avertizezi?

Omul a ridicat din umeri și mi-a răspuns glacial:

– Aparatul acesta este unul dintre cele mai slăbuțe. De ce vă enervați?

– Nu mă enervez! am spus, masându-mi brațul care mă durea ca naiba. Dar 800 de kilovolți...

– Vi se pare mult? a făcut el râzând. Dacă 800 de kilovolți e mult, ce ziceți de 1.600? Vedeți bastoanele acelea din raft?

– Le văd.

– Sunt profesionale! Bastoane europene! Telescopice! Poliția franceză le folosește ca să împrăștie manifestanții în caz de tulburări ale ordinii și liniștii publice.

– Francezi perverși! am suspinat. Doar ei puteau să inventeze așa ceva! Hai, curentați-mă în palmă!

Vânzătorul și-a ridicat mâinile în aer.

– Pe mine să nu vă mai bazați! a spus el, alb la față. Nu mai fac așa ceva. Problema asta… mă depășește deja!

– Atunci cheamă-l pe șeful tău! am mârâit, privindu-l direct în ochi. Vreau să vorbesc imediat cu patronul.

Patronul a apărut peste câteva minute.

– Ce s-a întâmplat? a întrebat nervos.

– Domnul vrea să-l curentez în palmă cu God Thunder 1600, a spus vânzătorul arătând cu degetul spre mine.

Patronul s-a întors brusc spre mine și m-a privit de sus până jos.

– Aveți montat vreun stimulator cardiac? m-a întrebat tușind.

– Nu, sunt sănătos! Slavă Domnului!

– Atunci care-i problema? a țipat patronul, întorcându-se spre vânzător. Nu ți-am spus de o mie de ori? „Clientul nostru, stăpânul nostru!” Ți-am spus sau nu ți-am spus? Ia dracului bastonul și curentează-l pe domnul!

– Eu îmi dau demisia, a bâiguit vânzătorul. Și așa nu mi-ați dat mărirea de salariu. Plec! Să mor eu dacă nu-mi dau demisia! a gemut el. Nu sunt plătit suficient ca să fac chestii din astea!

– Bine, bine! am spus împăciuitor. O să mă curentez singur! Dă bastonul încoace!

Cinci minute mai târziu, puteam să mă ridic și să pășesc.

Patronul m-a condus până la ușă sprijinindu-mă de braț.

– Vă scuze pentru angajatul meu, a șoptit el pe un ton de scuză. E cam slab de înger. Un mototol! Vă promit că dacă îmi mai face figuri din astea, îl dau afară. Ha! Auzi la el „mărire de salariu”!

– Lăsați! am șoptit, descleștându-mi cu greu dinții. E de treabă! Nu-l concediați.

În stradă, m-am sprijinit de peretele unei clădiri. Mașina mea era parcată în apropiere, dar eu nu mai puteam s-o conduc.

Voiam să chem un taxi, dar nu mai puteam să ridic mâna dreaptă, așa că am rămas acolo, lipit de perete.

În buzunar aveam bastonul telescopic cu electroșocuri marca God Thunder 1600. L-am pipăit!

Nu-mi irosisem ziua degeaba!


04. Îmi vine să plâng


ZIUA a 5-a

„Prea iubiţilor, nu vă răzbunaţi singuri, ci lăsaţi să se răzbune mânia lui Dumnezeu. Căci este scris: Răzbunarea este a Mea. Eu voi răsplăti, zice Domnul!”

Am închis biblia oftând și m-am uitat la ceas. Am sunat-o pe Tabita, dar nu mi-a răspuns. Am luat iarăși biblia, am deschis-o la întâmplare și am citit:

„Dacă un om îi scoate ochiul altuia, trebuie să plătească cu propriul lui ochi. Dacă i se scoate un dinte cuiva, scoate-i un dinte celui care a făcut aceasta.”

– Așa da! am șoptit. Așa mai merge! Cine a spus asta? Moise! Deștept om!

Am pus-o deoparte și mi-am aprins o țigară. Mai erau câteva ceasuri bune până la terminarea sesiunii parlamentului, iar David era acolo; trebuia să ia cuvântul. În ziua aceea se discuta despre înăsprirea pedepselor în cazul evaziunii fiscale.

Mă plictiseam de moarte. Am deschis iarăși biblia și am nimerit peste porunca a 6-a:

„Să nu ucizi!”

– Nu, zău? am șoptit, băgând biblia în torpedou. Asta-i culmea! Cartea asta se contrazice! Așa-mi trebuie dacă am luat-o cu mine! Mai bine cumpăram niște reviste rebus!

Am pornit mașina și am plecat să cumpăr ultimele chestii de care mai aveam nevoie. Am scos lista din buzunar. Îmi mai trebuiau patru role de scotch, două șurubelnițe, treizeci de metri pătrați de folie de plastic, vreo zece metri de conductor izolat și o seringă de douăzeci de mililitri.

În rest, le aveam pe toate, totul era bine pus la punct. Normal! Doar eram jucător de șah de ani de zile. Planul fusese făcut și scris cu atenție în carnețel. Îl citisem de zeci de ori, îl știam pe de rost… fiecare mutare! Totul fusese chibzuit, pus la punct strategic, analizat…

David avea să ia un mat fără doar și poate. Dar când?

Singura necunoscută era ziua mutării finale, pentru că amicul meu nu avea niciodată același program. Puteam să pariez că nu era jucător de șah. Poate juca biliard sau golf, dar sigur nu era șahist! Nu avea cum! Viața de senator e tumultoasă, programul lui era încărcat. Viața lui era… un dezastru.

De fapt, îi făceam un mare serviciu acelui om. Aveam să-l scap de mult stres și de multe probleme. Omul acela se chinuia. Practic, eu eram izbăvirea lui.

Telefonul a sunat.

– Ce mai faci, căprioara mea? am întrebat zâmbind. Cum o mai duce verișoara?

– Suntem bine! a răspuns ea. Tu ce mai faci, Tiberiu? Dar prietenul nostru ce mai face?

– Deocamdată… suntem amândoi bine. Trăim! Dar tu știi ce a spus Iisus, nu? „Privegheaţi, că nu ştiţi nici ziua, nici ceasul!”

– Adică nu știi nici ziua, nici ceasul? a șoptit ea. Încă?

– Deocamdată… nu prea. Dar priveghez!

Tabita mi-a închis telefonul. M-am enervat pe loc și am sunat-o înapoi.

– De ce-mi închizi telefonul, fă? am mârâit foc de supărare. Nu știi că nu e politicos?

– Ai zis că nu știi nici ziua, nici ceasul, mi-a răspuns ea oftând. Ce fel de bărbat ești tu?

– Dar tu crezi că treburile astea merg așa, ca la tine la balamuc? am țipat. E nevoie de planificare! De răbdare!

– Dacă nu o faci mâine, mai bine las-o baltă! a spus ea batjocoritoare. Chiar ai de gând să mă ții optsprezece zile pe capul verișoarei? Fii bărbat și apucă-te de treabă! Sună-mă când ai rezolvat.

Și a închis telefonul iar. Am sunat-o din nou.

– Bine, Tabita! am spus, încercând din toate puterile să-mi stăpânesc tremurul din glas. O să fie mâine. Ești mulțumită? Acum mă iubești?

– Te iubeam oricum, a răspuns ea. Ai binecuvântarea mea pentru… chestia de mâine. Dumnezeu să te ajute și să-ți întărească brațul! Pa! Și a închis iar.

„Cine naiba să le mai înțeleagă pe femei? mi-am zis trist. Orice ai face, sunt tot nemulțumite! Of, am trăit degeaba atâția ani!”


* * *


ZIUA a 6-a (și ultima, la naiba!)

Mi-am călcat cu atenție pantalonii și cămașa. Pentru ceea ce aveam

